Perenaine rõõmustas, sest sai poest kaheliitrise mahlapaki erakordselt soodsa hinnaga. Kodus pakki uurides selgus, et tegemist oli mahlajoogiga.    Mahlaturul leidub kolme eri liiki tooteid: mahlad, nektarid ja mahlajoogid.    Tarbija võtab sageli kõiki tooteid mahla pähe. Kauplustes käib massiline ostjate petmine ja see teeb ausatele tootjatele muret, ütles AS Ösel Foodsi juhatuse esimees Tarmo Noop.    Tallinna  Piimatööstuse ASi juhi Kadi Lamboti selgituse kohaselt on täismahl identne viljadest ja marjadest pressitud mahlaga, mis ei sisalda lisasuhkrut ega ühtki säilitusainet.    Mahla valmistatakse mahlakontsentraadist, mida Eesti suuremad mahlatootjad ostavad kontrollitud ja rahvusvaheliselt akrediteeritud ettevõtetelt.    Mahl taastatakse vee lisamisega ja töödeldakse kvaliteetseks nii, et pikk säilitusaeg on tagatud lisaaineteta.    Möödunudaastane Emori uuring näitas, et 63  protsenti elanikest eelistab täismahla, märkis Lambot.    Nektari mahlasisaldus on Lamboti sõnutsi täismahlast väiksem, 25-50 protsenti.    Nektarile lisatakse vett, suhkrut või sidrunhapet. Sageli kasutatakse mahlade segusid ning eksootiliste viljade püreesid.    Kolmas toode on mahlajook, mida võib võrrelda koduse morsiga. Selle mahlasisaldus jääb alla veerandi.    Tarbija peab saama toote, mille ta ostis, kinnitas AS Põltsamaa Felixi juht Anti Orav.    Kui ostis mahla, olgu ka mahl. Siin peame ise peeglisse vaatama, sest just meie ülesanne on suurendada kõigi osaliste: tootjate, kaupmeeste ja tarbijate teadlikkust, lisas Anti Orav.    Noop tunnistas tootjagi eksimusi, sest tootja huvi on saada konkurentsieelis hinnas. Siiski andis ta mõista, et Eesti tootjad ei peta tahtlikult.    Võib juhtuda, et mahlasisaldus on väiksem kui pakendil märgitud või on mahlale lisatud suhkrut, paksendajaid või mittesobivaid maitse- ja lõhnaaineid.  Juhtub, et kasutatakse sobimatut toorainet. Väga oluline on kvaliteetne vesi, luges Noop üles vigu.    Kaupmeeste suurimaks eksimuseks pidasid mahlatootjad eksitavat reklaami, kus nektarit või mahlajooki müüakse mahla pähe.    Kuigi AS Ösel Foods, Tallinna Piimatööstuse AS ja AS Põltsamaa Felix kuuluvad rahvusvahelisse mahlatootjate organisatsiooni, mis kontrollib nende tegevust ning toodete kvaliteeti, sõlmisid nad koostöömemorandumi.    Memorandumi eesmärk on parandada  mahlatoodete kvaliteeti, edendada ausat konkurentsi ja parandada kaupmeeste ning tarbijate teadlikkust.    Eesmärke toetavad Eesti toiduainetööstuse liit ja tarbijakaitseamet.    Eesti mahlaturul on suurim osalus, 29 protsenti, Aural (AS Ösel Foods). Järgnevad importmahlad Gutta (18%), Marli (12%) ja Solo (10%). Tallinna Piimatööstuse Largo osa on kaheksa ja Põltsamaal seitse protsenti.    Hille Tänavsuu, Reporter  PPm